	06-10-2026
	FM 2027/xx




Hermed fremsætter Naalakkersuisut følgende beslutningsforslag i henhold til § 33, i Forretningsorden for Inatsisartut.

Forslag til Inatsisartutbeslutning om, at Grønlands Selvstyre tilslutter Anordning om ikrafttræden for Grønland af lov om stedbestemt information 
(Naalakkersuisoq for Finanser)

Med lov nr. 380 af 26. april 2017 gennemførtes i Danmark en ny lov for Danmark på kortområdet. Styrelsen for Dataforsyning og Infrastruktur forespørger, om Grønlands Selvstyre ønsker, at loven sættes i kraft for Grønland ved kongelig anordning med de ændringer, som de grønlandske forhold tilsiger. 

Udkastet afspejler en modernisering af regelsættet for geografisk information i Grønland og fremmer både offentlige og private interesser gennem en effektivisering af dataadministration og kortlægning. Området har fået en øget betydning for effektiviseringen af den offentlige forvaltning og som grundlag for vækst i den private sektor.

Med ikrafttræden for Grønland vil anordningen afløse de nuværende regler for Grønland om geodætisk kortlægning, landkortlægning og søkortlægning samt for distribution og adgang til data og kortværk m.v. i Lov om Geodatastyrelsen, som senest blev ændret ved Anordning nr. 1739 af 18. december 2015.

Reglerne vil fastlægge rammerne for de danske myndigheders kortlægningsopgaver i Grønland og vil supplere de grønlandske myndigheders kortlægning og opgaver vedrørende infrastruktur for stedbestemt information Anordningen om stedbestemt information fastsætter reglerne for administration og brug af geografiske data i Grønland, såsom land- og søkort samt geodætiske infrastrukturer. 

Kortlægningen af bosteder har været de grønlandske myndigheders ansvar, siden Nunatek (Grønlands Tekniske Organisation) i 1987 overgik til Grønlands Hjemmestyre. Området varetages af Asiaq, Grønlands Forundersøgelser. Anordningen vil ikke omfatte overtagne områder. Kortlægningen af områder uden for bosteder, samt kortlægning af Grønlands søterritorium, hører under rigsmyndighedere.  

Økonomiske konsekvenser for Selvstyret
Anordningen skønnes ikke at have væsentlige økonomiske, administrative eller miljømæssige konsekvenser, da den primært indebærer en opdatering og modernisering af eksisterende regler.

Anordningen indebærer ikke en ændring i fordelingen af ansvarsområderne mellem Grønlands Selvstyre og rigsmyndighederne.

Økonomiske og administrative konsekvenser for erhvervslivet m.v.
Anordningen skønnes ikke at have større økonomiske, administrative eller miljømæssige konsekvenser, da den primært indebærer en opdatering og modernisering af eksisterende regler.

Anordningen udgør et mere moderne regelværk under at oplysningerne kan anvendes af erhvervslivet. 

Høring 
Forslag til Anordning om ikrafttræden for Grønland af lov om stedbestemt information har været i offentlig høring fra x. xx til x. xx. Forslaget har endvidere været sendt direkte til relevante høringsparter.


Bilag
1. Forslag til Anordning om ikrafttræden for Grønland af lov om stedbestemt information
2. Resume af Anordning om ikrafttræden for Grønland af lov om stedbestemt information

